Restricții de trafic în Capitală. Rute alternative pentru șoferi
- Cristian Raducanu
- 23 martie 2024, 07:20
În acest weekend, Brigada Rutieră va aplica mai multe restricții de trafic pe principalele artere din Capitală, ca urmare a activităților religioase și sportive.
Duminică, 24 martie, în intervalul 07:00-14:00 are loc concursul "Legal Half-Maraton 2024". După care, de la 14:30, Arhiepiscopia Romano-Catolică va organiza procesiunea religioasă "Duminica Floriilor", timp în care vor fi aplicate restricții de trafic.
Restricții de trafic în Capitală
Brigada Rutieră va aplica restricții de trafic începând cu ora 07:00 pe tot traseul concursului de alergare "Legal Half-Maraton 2024". Astfel, șoferii sunt sfătuiți să evite pe cât de mult posibil centrul Capitalei pe următoarele bulevarde:
- Bulevardul Unirii (Tribunalul Bucureşti) - Piaţa Unirii;
- Bulevardul Unirii - Biblioteca Naţională;
- Bulevardul Mircea Vodă - întoarcere Pasaj Mărăşeşti;
- Bulevardul Unirii - Piaţa Alba Iulia;
- Bulevardul Decebal - strada Delea Nouă - întoarcere pe bulevardul Decebal.
"Pentru buna desfăşurare a evenimentului, se vor institui restricţii de circulaţie începând cu ora 07,00, pe traseul menţionat mai sus şi pe străzile care acced în acesta", au precizat reprezentanții de la Brigada Rutieră.
Catolicii sărbătoresc "Duminica Floriilor"
Tot duminică, 24 martie, Arhiepiscopia Romano-Catolică va organiza de la ora 14:30 procesiunea religioasă "Duminica Floriilor". Credincioșii se vor aduna la Biserica Francează "Sacre Coeur" din strada Căpitan Demetriade, după care participanții se vor deplasa către Biserica Franceză - Statuia Aviatorilor - bulevardul Aviatorilor - Piaţa Victoriei - Calea Victoriei - strada General Berthelot - Catedrala Sf. Iosif, între orele 15:00 - 16:00.
Prima bandă de circulație de pe traseul amintit va fi ocupată atât pe bulevardul Aviatorilor dar și pe Calea Victorie. Pe durata evenimentului religios vor funcționa restricții de circulație pe prima bandă a traseiului amintit precum și pe străzile adiacente
Restricții de trafic sămbătă, 23 martie
Sâmbătă, 23 martie timp de patru ore în intervalul 13:00-17:00 se va organiza un marș public cu start din Piața Victoriei cu punctul final Piața Universității. Între orele 14:30-15:30 participanții se vor deplasa pe următorul traseu:
Piaţa Victoriei (alveola media) - trotuarul din faţa Muzeului Antipa - banda I de circulaţie pe Calea Victoriei - stânga pe bulevardul Regina Elisabeta, cu punct final Piaţa Universităţii - esplanada cu statui.
Începând cu ora 15:30-16:45, adunarea publică își va continua marșul în Piața Universității-esplanada cu statui. Între orele 16:45 și 17:00 polițiștii vor interveni pentru fluidizarea traficului.
"Brigada Rutieră va dispune măsuri de fluidizare a traficului şi de prevenire a accidentelor de circulaţie şi solicită conducătorilor de autovehicule să circule cu prudenţă, să păstreze o distanţă suficientă pentru a putea frâna în condiţii de siguranţă, să nu oprească ori să staţioneze decât în locurile special amenajate şi să respecte semnalele şi indicaţiile poliţiştilor rutieri", informează Poliția Română.